L E G E A

contabilităţii

(proiect)

Parlamentul adoptă prezenta lege organică.

Prezenta lege transpune următoarea directivă şi regulament ale Uniunii Europene:

Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului, publicată în Jurnalul Oficial al Uniunii Europene nr. L 182/19 din 29 iunie 2013 (denumită în continuare Directiva 2013/34/UE).

Regulamentul (CE) NR. 1606/2002 al Parlamentului European și a Consiliului din 19 iulie 2002 privind aplicarea standardelor internaționale de contabilitate, publicată în Jurnalul Oficial al Comunităţilor Europene nr. L 243/1 din 11 septembrie 2002.

Capitolul I

DISPOZIŢII GENERALE

**Articolul 1.** Obiectul de reglementare

Obiectul de reglementare al prezentei legi constă în stabilirea cadrului juridic, cerinţelor generale şi mecanismului de reglementare al contabilităţii şi raportării financiare în Republica Moldova.

[**Articolul 2.**](#Articolul_2.) Domeniul de aplicare

Prezenta lege se aplică următoarelor categorii de persoane, înregistrate în Republica Moldova (denumite în continuare *entități)*:

1. persoanelor juridice care desfăşoară activitate de întreprinzător, indiferent de tipul de proprietate şi forma juridică de organizare;
2. autorități/instituții cu excepția celor bugetare;
3. reprezentanțelor permanente şi filialelor entităților nerezidente;
4. organizaţiilor necomerciale și reprezentanțelor entităților nerezidente;
5. persoanelor fizice care desfăşoară activitate de întreprinzător, cu excepția titularilor patentei de întreprinzător;
6. persoanelor fizice care desfășoară activitate independentă, activitate profesională în sectorul justiției (notari, avocaţi, executori judecătoreşti, mediatori, administratori autorizați, experți judiciari, traducători/interpreți autorizați) și birourilor înfiinţate de acestea.

[**Articolul 3.**](#Articolul_3.) Noțiuni

(1) În sensul prezentei legi, se aplică următoarele noțiuni:

*contabilitate* – sistem complex de colectare, identificare, grupare, prelucrare, înregistrare, generalizare și de prezentare a informațiilor privind elementele contabile;

*contabilitate de angajamente* – metodă a contabilității conform căreia elementele contabile sînt recunoscute pe măsura apariţiei acestora, indiferent de momentul încasării/plăţii numerarului sau compensării în altă formă;

*contabilitate de casă* – metodă a contabilității conform căreia elementele contabile sînt recunoscute pe măsura încasării/plăţii numerarului sau compensării în altă formă;

*contabilitate de gestiune* – sistem de colectare, înregistrare, prelucrare şi transmitere a informaţiei pentru planificarea, controlul și analiza activității entității, în scopul pregătirii rapoartelor interne pentru luarea deciziilor manageriale;

*contabilitate financiară* – sistem de colectare, înregistrare, prelucrare şi sistematizare a informaţiei privind existenţa şi mişcarea activelor, capitalului propriu, datoriilor, veniturilor şi cheltuielilor pentru întocmirea situațiilor financiare;

*contabilitate în partidă dublă* – reflectarea faptelor economice în baza dublei înregistrări, cu aplicarea conturilor contabile şi întocmirea situaţiilor financiare;

*contabilitate în partidă simplă* – reflectarea unilaterală a faptelor economice, conform metodei “intrare-ieşire” fără aplicarea conturilor contabile şi fără întocmirea situaţiilor financiare;

*Depozitarul public al situațiilor financiare* – sistem unic integrat de colectare, acumulare, stocare, generalizare, analiză și publicare a situațiilor financiare, raportului conducerii și raportului auditorului ale entităților;

*document primar* – confirmare documentară care justifică faptele economice sau acordă dreptul de a le efectua, certifică producerea unui eveniment;

*dublă înregistrare* – procedeu de înregistrare a unui fapt economic în cel puțin debitul unui cont şi în creditul altui cont cu una şi aceeaşi sumă;

*elemente contabile* – active, capital propriu, datorii, venituri, costuri, cheltuieli şi fapte economice ale entităţii;

*entități afiliate* – două sau mai multe entități din cadrul unui grup;

*entitate asociată* – entitate în care o altă entitate deține un interes de participare și are o influenţă semnificativă asupra politicilor financiare şi operaţionale, dar care nu este nici entitate-fiică, nici un participant într-un angajament comun;

*entitate de interes public* – entitate a cărei valori mobiliare sînt admise la tranzacţionare pe o piaţă reglementată, o instituţie financiară, o societate de asigurări, un fond nestatal de pensii, o entitate mare care este o întreprindere de stat sau o societate pe acțiuni în care cota statului depășește 50% din capitalul social.

*entitate-fiică –* entitate controlată total sau parțial de entitatea-mamă;

*entitate-mamă –* o entitate care controlează una sau mai multe entități-fiice;

*entitate din industria extractivă* – entitate care desfășoară activități de explorare, prospectare, descoperire, exploatare și extracție a cărbunelui, petrolului brut, gazelor naturale, minereurilor metalifere, pietrei, nisipului, argilei, mineralelor, turbei și sării;

*entitate din sectorul exploatării forestiere* – entitate care desfășoară activități de exploatare a pădurilor;

*evaluare* – procedeu de determinare a mărimii valorice a elementelor contabile;

*fapt economic* – tranzacţie, operaţiune, eveniment care au modificat sau pot modifica activele, capitalul propriu, datoriile, veniturile, costurile și cheltuielile entităţii;

*grup –* o entitate-mamă și toate entitățile-fiice;

*interes de participare* – drepturi ce depășesc 20% din capitalul social al altei entități și, prin crearea unei legături strategice, de lungă durată cu aceasta, sînt destinate să contribuie la activitatea entității care deține drepturile respective.

*inventariere* – procedeu de control şi autentificare documentară a existenţei activelor, capitalului propriu și datoriilor care aparţin şi/sau se află în gestiunea temporară a entităţii;

*plan general de conturi contabile* – act normativ care stabilește nomenclatorul, caracteristica și modul de aplicare a conturilor contabile;

*recunoaștere* – procesul înregistrării în contabilitate și prezentării în situațiile financiare a unui element contabil care corespunde definiţiei și care îndeplineşte criteriile de recunoaştere stabilite de standardele de contabilitate;

*registre contabile* – registre destinate grupării, sistematizării, înregistrării şi generalizării informaţiei privind existenţa şi mişcarea elementelor contabile reflectate în documentele primare;

*situații financiare* – set complet de rapoarte care caracterizează poziţia financiară, performanţa financiară și alte informații aferente activității entităţii pentru o perioadă de gestiune;

*standarde de contabilitate* – Standarde Internaţionale de Raportare Financiară și Standarde Naţionale de Contabilitate;

*Standarde Internaţionale de Raportare Financiară* – standarde şi interpretări emise de Consiliul pentru Standarde Internaţionale de Contabilitate acceptate pentru aplicare în Republica Moldova (denumite în continuare IFRS);

*Standarde Naţionale de Contabilitate* – acte normative bazate pe Directiva 2013/34/UE şi IFRS, elaborate şi aprobate de Ministerul Finanţelor (denumite în continuare SNC):

*venituri din vînzări* - venituri din vînzarea produselor, mărfurilor, prestarea serviciilor, executarea lucărilor, contracte de construcție, contracte de leasing, prime de asigurare, dividende, participații, dobînzi și alte venituri aferente activităților principale ale entității.

(2) Noţiunile utilizate în prezenta lege şi neprevăzute la alin.(1) sînt definite în standardele de contabilitate, precum şi în alte acte normative adoptate în conformitate cu art. 8 alin. (1) lit. b).

[**Articolul 4.**](#Articolul_4.) Categorii de entități și grupuri

1. *Entitate micro* – entitatea care, la data raportării, nu depășește limitele a cel puțin două dintre următoarele trei criterii:

(a) totalul activelor: 5 600 000 lei;

(b) veniturile din vînzări: 11 200 000 lei;

(c) numărul mediu al salariaților în perioada de gestiune: 10.

1. *Entitate mică* – entitatea care, la data raportării, nu depășește limitele a cel puțin două dintre următoarele trei criterii:

(a) totalul activelor: 63 600 000 lei;

(b) veniturile din vînzări: 127 200 000 lei;

(c) numărul mediu al salariaților în perioada de gestiune: 50.

1. *Entitate mijlocie* – entitatea care, la data raportării, nu depășește limitele a cel puțin două dintre următoarele trei criterii:

(a) totalul activelor: 318 000 000 lei;

(b) veniturile din vînzări: 636 000 000 lei;

(c) numărul mediu al salariaților în perioada de gestiune: 250.

1. *Entitate mare* – entitatea care, la data raportării, depășește limitele a cel puțin două dintre următoarele trei criterii:

(a) totalul activelor: 318 000 000 lei;

(b) veniturile din vînzări: 636 000 000 lei;

(c) numărul mediu al salariaților în perioada de gestiune: 250.

1. *Grup mic* – grupul constituit din entitatea-mamă și entitățile-fiice care urmează să fie incluse în consolidare și care, împreună, nu depășește limitele a cel puțin două dintre următoarele trei criterii la data raportării entității-mamă:

(a) totalul activelor: 63 600 000 lei;

(b) veniturile din vînzări: 127 200 000 lei;

(c) numărul mediu al salariaților în perioada de gestiune: 50.

1. *Grup mijlociu* – grupul constituit din entitatea-mamă și entitățile-fiice care urmează să fie incluse în consolidare și care, împreună, nu depășește limitele a cel puțin două dintre următoarele trei criterii la data raportării entității-mamă:

(a) totalul activelor: 318 000 000 lei;

(b) veniturile din vînzări: 636 000 000 lei;

(c) numărul mediu al salariaților în cursul perioadei de gestiune: 250.

1. *Grup mare –* grupul constituit din entitatea-mamă și entitățile-fiice care urmează să fie incluse în consolidare și care, împreună, depășește limitele a cel puțin două dintre următoarele trei criterii la data raportării entității-mamă:

(a) totalul activelor: 318 000 000 lei;

(b) veniturile din vînzări: 636 000 000 lei;

(c) numărul mediu al salariaților în cursul perioadei de gestiune: 250.

1. O entitate sau grup trece dintr-o categorie în alta dacă, la data raportării, depășește sau încetează să mai depășească limitele a două dintre cele trei criterii, pentru ultimele două perioade de gestiune consecutive.
2. Criteriile de clasificare prevăzute la alin. (1) - (7) nu se aplică entităților enumerate la art. 2 lit. d) - **f)** și entităților de interes public.

[**Articolul 5.**](#Articolul_4.) Modul de ținere a contabilității și de aplicare a standardelor de contabilitate

1. Entitățile micro, persoanele fizice care desfășoară activitate de înreprinzător după înregistrarea acestora ca plătitori ai TVA, țin contabilitatea în partidă dublă și întocmesc situaţii financiare prescurtate conform SNC.
2. Entitățile mici, țin contabilitatea în partidă dublă și întocmesc situaţii financiare simplificate conform SNC.
3. Entitățile mijlocii și mari țin contabilitatea în partidă dublă și întocmesc situaţii financiare complete conform SNC.
4. Entităţile de interes public țin contabilitatea în partidă dublă şi întocmesc situaţii financiare conform IFRS.
5. Organizaţiile necomerciale și reprezentanțele entităților nerezidente țin contabilitatea în partidă dublă și întocmesc situaţii financiare conform indicaţiilor metodice aprobate de Ministerul Finanţelor.
6. Persoanele fizice care desfășoară activitate de întreprinzător, pînă la înregistrarea acestora în calitate de plătitori ai TVA, persoanele fizice care desfășoară activitate independentă, persoanele fizice care desfășoară activitate profesională în sectorul justiției și birourile înființate de aceștea, țin contabilitatea în partidă simplă în baza contabilității de casă, fără întocmirea situaţiilor financiare, conform indicaţiilor metodice aprobate de Ministerul Finanţelor.
7. Entitatea care are dreptul să țină contabilitatea în partidă simplă poate ține contabilitatea în partidă dublă, începînd cu următoarea perioadă de gestiune.
8. Entitatea care are dreptulsă întocmească situaţii financiare prescurtate poate întocmi situaţii financiare simplificate sau complete.
9. Entitatea care are dreptulsă întocmească situaţii financiare simplificate poate întocmi situaţii financiare complete.
10. Trecerea de la un set de situații finanicare la altul se efectueaza începînd cu următoarea perioadă de gestiune.
11. Entitățile prevăzute la alin. (1) - (3) pot ține contabilitatea și întocmi situații financiare în baza IFRS.

[**Articolul 6.**](#Articolul_6.) Principii generale

(1) Contabilitatea și raportarea financiară se bazează pe următoarele principii generale:

a) ***continuitatea activităţii*** – presupune că entitatea va continua în mod normal funcţionarea cel puţin pe o perioadă de 12 luni din data raportării fără intenţia sau necesitatea de a-şi lichida sau reduce în mod semnificativ activitatea;

b) ***contabilitatea de angajamente*** – impune recunoaşterea elementelor contabile pe măsura apariţiei acestora, indiferent de momentul încasării/plăţii de numerar sau compensării în altă formă;

c) ***permanenţa metodelor*** –constă în aplicarea politicilor contabile în mod consecvent de la o perioada de gestiune la următoarea;

d) ***prudența*** – nu admite supraevaluarea activelor și a veniturilor și/sau subevaluarea datoriilor și a cheltuielilor;

e) ***intangibilitatea*** – presupune că totalul bilanțului la începutul perioadei de gestiune curente trebuie să corespundă cu totalul bilanțului la sfîrșitul perioadei de gestiune precedente;

f) ***separarea patrimoniului şi datoriilor*** – prevede prezentarea în situaţiile financiare doar a informaţiilor despre patrimoniul şi datoriile entităţii, care trebuie contabilizate separat de patrimoniul şi datoriile proprietarilor şi ale altor entităţi;

g) ***necompensarea*** – constă în contabilizarea și prezentarea distinctă în situaţiile financiare a activelor şi datoriilor, veniturilor şi cheltuielilor. Compensarea reciprocă a activelor şi datoriilor sau a veniturilor şi cheltuielilor nu se admite, cu exceptia cazurilor permise de prezenta lege și standardele de contabilitate;

h) ***prioritatea conţinutului asupra formei*** *–* presupune că informațiile prezentate în situațiile financiare trebuie să reflecte mai curînd esenţa și conținutul faptelor economice, decît forma lor juridică;

i) ***evaluarea la cost de intrare*** *–*presupune că elementele contabile prezentate în situațiile financiare se evaluează la cost de achiziție sau cost de producție, cu excepția cazurilor prevăzute de standardele de contabilitate;

j) ***importanța relativă*** *–*permite nerespectarea cerințelor privind recunoașterea și evaluarea elementelor contabile, prezentarea, publicarea și consolidarea informațiilor aferente acestora, atunci cînd efectele respectării lor sînt nesemnificative.

[**Articolul 7.**](#Articolul_8.) Limba şi moneda în care se ţine contabilitatea

(1) Contabilitatea se ţine în limba română şi în monedă naţională.

(2) Contabilitatea faptelor economice efectuate în valută străină se ţine atît în monedă naţională, cît şi în valută străină, în conformitate cu standardele de contabilitate.

Capitolul II

REGLEMENTAREA CONTABILITĂŢII

[**Articolul 8.**](#Articolul_11.) Organele de reglementare a contabilității și competenţa acestora

(1) Ministerul Finanţelor:

a) este responsabil de acceptarea, publicarea IFRS în Monitorul Oficial al Republicii Moldova şi de plasarea acestora pe pagina web a Ministerului Finanțelor. IFRS se publică în Monitorul Oficial al Republicii Moldova periodic, în dependență de volumul actualizărilor efectuate. IFRS și actualizărle aferente se plasează pe pagina web a Ministerului Finanțelor în termen de o lună de la data recepționării acestora.

b) este responsabil de elaborarea, aprobarea şi publicarea în Monitorul Oficial al Republicii Moldova și plasarea pe pagina web a Ministerului Finanțelor a:

- Standardelor Naţionale de Contabilitate;

- indicaţiilor metodice, regulamentelor, instrucţiunilor și altor acte normative;

- Planului general de conturi contabile;

- formularelor de documente primare și instrucțiunilor privind completarea acestora.

c) reprezintă interesele Republicii Moldova în organizaţiile internaţionale în domeniul contabilităţii şi raportării financiare;

d) creează grupuri de lucru pentru elaborarea și actualizarea actelor normative prevăzute la lit.b);

e) acordă asistență metodologică în domeniul contabilității și raportării financiare;

f) poate delega responsabilitățile de elaborare a actelor normative din domeniul contabilității unui organ de contabilitate și raportare financiară.(2) Sursele de finanţare a grupurilor de lucru pentru elaborarea şi actualizarea actelor normative prevăzute la alin. (1) lit. b) sînt prevăzute distinct în bugetul Ministerului Finanţelor.

(3) Banca Națională a Moldovei, Comisia Națională a Pieței Financiare, organele centrale de specialitate ale administraţiei publice pot să elaboreze, în conformitate cu standardele de contabilitate şi cu alte acte normative, norme contabile specifice anumitor ramuri, domenii şi sectoare de activitate, cu excepţia normelor aferente întocmirii situaţiilor financiare, cu coordonarea acestora cu Ministerul Finanţelor;

(4) Serviciul situaţiilor financiare de pe lîngă Biroul Naţional de Statistică (in continuare Serviciul situațiilor financiare):

a) colectează, stochează şi generalizează situaţiile financiare, raportul conducerii și raportul auditorului;

b) gestionează Depozitarul public al situațiilor financiare;

c) asigură protecția și securitatea datelor din Depozitarul public al situațiilor financiare, ca parte componentă a resurselor informaționale de stat;

d) asigură condiții entităților pentru prezentarea în regim on-line sau pe suport de hîrtie a situațiilor financiare, raportului conducerii și raportului auditorului prin intermediul Depozitarului public al situațiilor financiare;

e) verifică respectarea de către entități a formei, plenitudinii și termenelor de prezentare a situațiilor financiare, raportului conducerii și raportului auditorului;

f) publică situaţiile financiare, raporul conducerii și raportul auditorului prin intermediul Depozitarului public al situațiilor financiare;

g) asigură prezentarea informațiilor generalizate din situațiile financiare utilizatorilor;

h) poate delega funcțiile de colectare și verificare a formei, plenitudinii și termenelor de prezentare a situațiilor financiare ale entităților din anumite ramuri, domenii şi sectoare de activitate organelor centrale de specialitate ale administraţiei publice

[**Articolul 9.**](#Articolul_14.) Consiliul de contabilitate și raportare financiară

1. Consiliul de contabilitate și raportare financiară se instituie pe lîngă Ministerul Finanțelor pentru dezvoltarea continuă și asigurarea perfecționării contabilității și raportării finanicare.

(2) Consiliul de contabilitate și raportare financiară este constituit din reprezentanți ai ramurilor de bază ale economiei naționale, Ministerului Finanțelor, Băncii Naționale a Moldovei, Comisiei Naționale a Pieței Financiare, Serviciului situațiilor financiare, asociațiilor mediului de afaceri și profesionale, mediului academic din domeniul contabilității.

(3) Regulamentul şi componenţa nominală a Consiliului de contabilitate și raportare financiară se aprobă de Ministerul Finanţelor.

(4) Sursele de finanţare a Consiliului de contabilitate și raportare financiară sînt prevăzute distinct în bugetul Ministerului Finanţelor.

Capitolul III

ORGANIZAREA CONTABILITĂŢII

[**Articolul 10.**](#Articolul_18.) Ciclul contabil

(1) Ciclul contabil al entităţii cuprinde:

a) documentarea faptelor economice;

b) recunoaşterea şi evaluarea elementelor contabile;

c) reflectarea informaţiilor în conturile contabile;

d) întocmirea registrelor contabile;

e) inventarierea;

f) întocmirea situaţiilor financiare.

(2) Pentru entitățile care țin contabilitatea în partidă simplă respectarea cerințelor alin. (1) lit. c) și f) nu este obligatorie.

[**Articolul 11.**](#Articolul_19.) Documente primare

1. Faptele economice se contabilizează în baza documentelor primare.
2. Deţinerea de către entitate a activelor cu orice titlu, înregistrarea surselor de provenienţă a acestora şi a faptelor economice fără documentarea şi reflectarea acestora în contabilitate sînt interzise.
3. Documentele primare se întocmesc în timpul efectuării – (producerii) faptelor economice, iar dacă aceasta este imposibil – după efectuarea, producerea acestora.
4. Entitatea utilizează formulare tipizate de documente primare aprobate de Ministerul Finanţelor și alte autorități publice. În lipsa formularelor tipizate sau dacă acestea nu satisfac necesităţile entităţii, entitatea elaborează şi utilizează formulare de documente primare, aprobate de conducerea ei, cu respectarea cerinţelor prevăzute la alin. (7) și (8).
5. Documentele primare întocmite pe suport de hîrtie sau în formă electronică au aceeaşi putere juridică.
6. În cazul întocmirii documentului primar în formă electronică, entitatea, la solicitarea utilizatorului, este obligată să imprime copia documentului pe suport de hîrtie din cont propriu.
7. Documentele primare conţin următoarele elemente obligatorii:

a) denumirea şi numărul documentului;

b) data întocmirii documentului;

c) denumirea, adresa, IDNO (codul fiscal) al entităţii din numele căreia este întocmit documentul;

d) denumirea, adresa, IDNO (codul fiscal) al destinatarului documentului, iar pentru persoanele fizice – IDNP (codul personal);

e) conţinutul faptelor economice;

f) etaloanele cantitative şi valorice în care sînt exprimate faptele economice;

g) funcţia, numele, prenumele şi semnăturile persoanelor responsabile de efectuarea faptelor economice.

1. În funcție de necesitățile informaționale ale entității și cerințelor actelor normative, documentele primare pot conține și alte elemente suplimentare la cele prevăzute la alin. (7).
2. În cazul cînd documentele primare sînt întocmite prin utilizarea sistemelor informaționale computerizate, semnătura nu constituie element obligatoriu. În astfel de cazuri trebuie să se stabilească prin proceduri interne modalităţi de identificare a persoanelor care au iniţiat, dispus şi aprobat, după caz, efectuarea faptelor economice respective.
3. La întocmirea documentelor primare pentru persoanele fizice – cetățeni, respectarea prevederilor alin. (7) lit. d) nu este obligatorie.
4. Documentele primare primite din afara Republicii Moldova într-o limbă străină, alta decît cea engleză sau rusă, sînt traduse în limba română.
5. Persoanele care întocmesc şi/sau semnează documentele primare, precum şi cele care le înregistrează în contabilitate, poartă răspundere în conformitate cu art. 34.
6. Documentele de casă, de plată şi privind decontările pot fi semnate unipersonal de conducătorul entităţii ori de două persoane cu drept de semnătură: prima semnătură aparţine conducătorului sau altei persoane împuternicite, a doua – contabilului-şef sau altei persoane împuternicite.
7. Corectările în documentele primare care justifică operaţiunile de casă și de plată se interzic.
8. Documentele primare, cu excepția celor prevăzute la alin. (14), pot fi corectate, cu indicarea datei efectuării corectării, numelui, prenumelui contabilului-șef și/sau persoanei responsabile și aplicarea semnăturii.
9. Contabilului-şef sau altei persoane împuternicite li se interzice să primească spre executare documente privind faptele economice ce contravin actelor normative, informînd despre aceasta în scris conducătorul entităţii. Astfel de documente se primesc spre executare numai cu indicaţiile suplimentare în scris ale conducătorului entităţii căruia, ulterior, îi revine răspunderea pentru aceasta.

[**Articolul 12.**](#Articolul_20.) Documente primare cu regim special

(1) Documentele primare cu regim special se întocmesc conform formularelor tipizate și se utilizează în cazurile:

a) înstrăinării activelor cu transmiterea dreptului de proprietate, cu excepţia valorilor mobiliare;

b) prestării serviciilor, cu excepţia serviciilor financiare prestate de către instituţiile financiare, organizaţiile de microfinanţare, asociaţiile de economii şi împrumut;

c) transportării activelor în cadrul entităţii dezintegrate din punct de vedere teritorial şi în afara entităţii fără transmiterea dreptului de proprietate;

d) achiziţionării activelor şi serviciilor de locaţiune de la furnizori – cetăţeni;

e) transmiterii activelor în leasing (arendă, locaţiune, uzufruct, leasing).

(2) Modul de editare, eliberare, procurare, păstrare, evidenţă şi utilizare a formularelor tipizate de documente primare cu regim special se stabileşte de Guvern.

(3) Pentru operaţiunile cu caracter internațional prevăzute la alin. (1), drept documente primare pot fi utilizate documentele aplicate în practica internaţională sau cele prevăzute de contract.

[**Articolul 13.**](#Articolul_17.)Recunoașterea și evaluarea elementelor contabile

Recunoaşterea şi evaluarea elementelor contabile se efectuează în conformitate cu prevederile standardelor de contabilitate și altor acte normative elaborate conform art. 8 alin. (1) lit. b).

[**Articolul 14.**](#Articolul_22.) Conturi contabile

(1) Entitatea care ține contabilitatea în partidă dublă este obligată să aplice conturile contabile.

(2) Nomenclatorul, caracteristica și modul de aplicare a conturilor contabile pentru entitățile care utilizează SNC sînt stabilite în Planul general de conturi contabile. În baza Planului general de conturi contabile, entitatea poate elabora planul de conturi de lucru.

[**Articolul 15.**](#Articolul_23.) Registre contabile

(1) Datele din documentele primare se înregistrează, acumulează şi prelucrează în registre contabile, întocmite pe suport de hîrtie sau în formă electronică.

(2) Nomenclatorul şi structura registrelor contabile se stabilesc de către fiecare entitate de sine stătător, pornind de la necesităţile informaţionale proprii, cu respectarea cerinţelor prevăzute la alin.(3).

(3) Registrul contabil conţine următoarele elemente obligatorii:

a) denumirea registrului;

b) denumirea entităţii care a întocmit registrul;

c) data începerii şi finisării ţinerii registrului şi/sau perioada pentru care se întocmeşte acesta;

d) data efectuării faptelor economice, grupate în ordine cronologică şi/sau sistematică;

e) etaloanele de evidenţă a faptelor economice;

f) funcţia, numele, prenumele și semnătura persoanei responsabile de întocmirea registrului.

(4) În cazul cînd registrele contabile sînt întocmite prin utilizarea sistemelor informaționale computerizate, semnătura nu constituie element obligatoriu. În astfel de cazuri trebuie să se stabilească prin proceduri interne modalităţi de identificare a persoanelor care au iniţiat, dispus şi aprobat, după caz, întocmirea registrului contabil respectiv.

(5) Corectările în registrele contabile se confirmă prin semnătura persoanei care a corectat registrul, cu indicarea datei efectuării corectării.

[**Articolul 16.**](#Articolul_24.) Inventarierea

(1) Entitatea este obligată să efectueze inventarierea generală a activelor, capitalului propriu și datoriilor, cel puţin o dată pe an pe parcursul desfăşurării activităţii sale, în cazul reorganizării sau încetării activităţii, precum şi în cazurile prevăzute de Regulamentul privind inventarierea, aprobat de Ministerul Finanţelor.

(2) Modul şi regulile de efectuare a inventarierii se elaborează şi se aprobă de Ministerul Finanţelor.

(3) Regulile specifice de efectuare a inventarierii în anumite ramuri, domenii şi sectoare de activitate se elaborează de organele centrale de specialitate ale administraţiei publice, cu coordonarea acestora cu Ministerul Finanţelor.

[**Articolul 17.**](#Articolul_13.) Păstrarea documentelor contabile

1. Entitatea este obligată să păstreze documentele contabile, care cuprind documentele primare, registrele contabile, situaţiile financiare şi alte documente aferente organizării şi ţinerii contabilităţii. Documentele contabile sînt sistematizate şi păstrate conform regulilor și termenelor prevăzute de Organul de Stat pentru Supravegherea şi Administrarea Fondului Arhivistic al Republicii Moldova.
2. Documentele contabile se pastrează de către entitate pe suport de hîrtie sau în formă electronică. Documentele contabile se pot păstra pe suporturi tehnice, în cazul în care contabilitatea este ținută cu ajutorul sistemelor informaționale computerizate proprii, cu condiţia să poată fi accesate în orice moment, în funcţie de necesităţile entităţii sau la cererea organelor abilitate de legislație.

(3) La păstrarea documentelor contabile, entitatea este obligată să asigure protejarea acestora de corectări.

(4) În cazul pierderii, sustragerii sau distrugerii documentelor contabile, entitatea este obligată să le restabilească în termen de pînă la 3 luni, începînd cu data constatării faptului respectiv.

(5) În caz de încetare a activităţii entității, documentele contabile se transmit la arhivele statului conform regulilor prevăzute de Organul de Stat pentru Supravegherea şi Administrarea Fondului Arhivistic al Republicii Moldova.

[**Articolul 18.**](#Articolul_13.) Obligațiile și drepturile entităţii privind ținerea contabilității și raportarea financiară

1. Entitatea este obligată să ţină contabilitatea şi să întocmească situaţiile financiare în modul prevăzut de prezenta lege, standardele de contabilitate şi alte acte normative aprobate în conformitate cu art. 8 alin. (1) lit. b).

(2) Răspunderea pentru ţinerea contabilităţii şi raportarea financiară revine:

a) conducătorului, administratorului – în entitățile menționate la art. 2 lit. a), c) și d);

b) conducătorului, directorului – în entitățile menționate la art. 2 lit. b);

c) fondatorului – în entitățile menționate la art. 2 lit.e);

d) persoanei fizice care desfășoara activitate independentă, activitate profesională în sectorul justiției (notar, avocat, executor judecătoresc, mediator, administrator autorizat, expert judiciar, traducător/interpret autorizat) – în entitățile menționate la art. 2 lit.f).

(3) Persoanele prevăzute la alin. (2) sînt obligate:

a) să asigure organizarea şi ţinerea contabilităţii în mod continu din momentul înregistrării pînă la lichidarea entităţii;

b) să asigure elaborarea, aprobarea şi aplicarea politicîn conformitate cu standardele de contabilitate și alte acte normative elaborate în conformitate cu art. 8 alin. (1) lit. b);

c) să asigure elaborarea şi aprobarea:

- planului de conturi contabile de lucru al entităţii, după caz;

- procedeelor interne privind contabilitatea de gestiune;

- formularelor documentelor primare şi registrelor contabile;

- regulilor circulaţiei documentelor şi tehnicii de prelucrare a informaţiei contabile;

d) să asigure întocmirea completă şi corectă, integritatea şi păstrarea documentelor contabile;

e) să organizeze sistemul de control intern;

f) să asigure documentarea faptelor economice şi reflectarea acestora în contabilitate;

g) să asigure respectarea actelor normative prevăzute la art. 8 alin. (1);

h) să asigure întocmirea şi prezentarea situaţiilor financiare în conformitate cu prezenta lege, standardele de contabilitate și alte acte normative prevăzute la art. 8 alin. (1).

(4) Persoanele prevăzute la alin. (2) au dreptul:

a) să numească şi să elibereze din funcţie contabilul-șef sau altă persoana împuternicită de organizarea și conducerea contabilității;

b) să transmită ţinerea contabilităţii unei entități în bază contractuală;

c) să stabilească modul de ținere a contabilității, conform prevederilor art. 5;

d) să stabilească reguli interne privind documentarea faptelor economice.

(5) Entitatea are dreptul să constituie subdiviziune (serviciu) de contabilitate.

(6) Contabilul-șef sau altă persoana împuternicită de organizarea și conducerea contabilității entităţii, cu excepția entității de interes public, trebuie să aibă studii superioare sau profesionale tehnice postsecundare economice.

(7) Contabilul-șef sau altă persoana împuternicită de organizarea și conducerea contabilității entității de interes public trebuie să aibă studii economice superioare.

(8) În entitățile care țin contabilitatea în partidă simplă, contabilitatea poate fi ținută nemijlocit de persoanele prevăzute la alin. (2) lit. c) și (d).

(9) Entitatea înregistrează în contabilitate repartizarea profitului anual după destinaţii, conform deciziei adunării generale sau altui organ împuternicit, după aprobarea situaţiilor financiare anuale.

(10) Diferența dintre profitul și suma dividendelor primite aferente interesului de participare, se înregistrează ca rezerve și nu poate fi distribuită proprietarilor (asociaților, acționarilor, fondatorilor, membrilor).

(11) Entitatea acoperă pierderea contabilă reportată pe seama profitul net al perioadelor de gestiune curentă şi precedente, a rezervelor, capitalului social, contribuţiilor suplimentare ale proprietarilor (asociaţilor, acţionarilor, fondatorilor, membrilor) potrivit hotărîrii adunării generale a acestora, iar în întreprinderile de stat şi municipale – de organele centrale de specialitate ale administraţiei publice, de autorităţile administraţiei publice locale.

[**Articolul 19.**](#Articolul_45.) Acces la documentele contabile

(1) Documentele contabile prevăzute la art. 17 alin. (1) sînt proprietatea entităţii.

(2) Entitatea prezintă documentele contabile la cererea organelor abilitate de legislație pe suport de hîrtie sau în formă electronică.

(3) Proprietarii entității au acces liber la informațiile din documentele contabile la sediul entității.

Capitolul IV

SITUAŢII FINANCIARE INDIVIDUALE

[**Articolul 20.**](#Articolul_29.) Prevederi generale

1. Situațiile financiare se întocmesc cu claritate în conformitate cu prevederile prezentei legi și standardelor de contabilitate și oferă o imagine fidelă a poziției financiare, a performanței financiare și altei informații aferente activității entității.
2. Informațiile din situațiile financiare trebuie să corespundă caracteristicilor calitative fundamentale și amplificatoare.

(3) Caracteristicele calitative fundamentale sînt:

a) ***relevanţa*** – informaţiile trebuie să fie importante pentru utilizatori şi să-i ajute să evalueze evenimentele trecute, prezente sau viitoare, să confirme sau să corecteze evaluările lor anterioare;

b) ***reprezentarea exactă*** – informațiile prezentate în situațiile financiare trebuie să fie complete, neutre şi fără erori.

(4) Caracteristicile calitative amplificatoare sînt:

a) ***comparabilitatea*** – situaţiile financiare trebuie să conţină informaţii comparative aferente perioadei precedente pentru toate elementele raportate ale perioadei de gestiune curente, dacă standardele de contabilitate nu permit altfel;

b) ***verificabilitatea*** – constă în asigurarea posibilității utilizatorilor de a verifica direct sau indirect informațiile din situațiile financiare;

c) ***oportunitatea* –** informaţiile sunt disponibile pentru utilizatori în timp util pentru a le influenţa deciziile;

d) ***inteligibilitatea*** – informaţiile trebuie clasificate, caracterizate şi prezentate în mod clar şi concis***.***

(5) Situaţiile financiare includ indicatorii activităţii tuturor filialelor, reprezentanţelor şi subdiviziunilor interioare ale entităţii.

(6) Situaţiile financiare reflectă valoarea elementelor contabile aferente perioadelor de gestiune curentă şi precedentă. Dacă această valoare nu este comparabilă, datele perioadei precedente se ajustează. Absenţa comparabilităţii şi orice ajustare se prezintă în nota explicativă.

(7) Dacă, în cazuri excepţionale, aplicarea unei prevederi a prezentei legi, a standardelor de contabilitate, contrazice prevederilor alin.(1), se va recurge la derogare de la prevederea în cauză pentru a oferi imaginea fidelă în sensul alin.(1). Orice derogare, motivele şi efectele acesteia asupra poziției financiare, performanței financiare și altor informații aferente activității entităţii se prezintă în nota explicativă.

(8) Enitatea care întocmește situații financiare prescurtate este scutită de aplicarea prevederilor alin.(7).

[**Articolul 21.**](#Articolul_30.) Componența situațiilor financiare individuale

1. În funcție de categoria și necesitățile informaționale proprii, entitatea care aplică SNC întocmește si prezintă anual:

a) situații financiare prescurtate; sau

b) situaţii financiare simplificate; sau

c) situaţii financiare complete.

1. Situațiile financiare prescurtate includ:

a) bilanțul prescurtat;

b) situaţia de profit şi pierdere prescurtată;

c) nota explicativă.

1. Situaţii financiare simplificate includ:

a) bilanţul simplificat;

b) situaţia de profit şi pierdere;

c) nota explicativă.

1. Situaţii financiare complete includ:

a) bilanţul;

b) situaţia de profit şi pierdere;

c) situaţia modificărilor capitalului propriu;

d) situaţia fluxurilor de numerar;

e) notele la situaţiile financiare.

1. Formatul și modul de întocmire a situațiilor financiare prescurtate, simplificate și complete sînt reglementate de SNC.
2. Entitățile de interes public și alte entități care aplică IFRS întocmesc situații financiare conform acestor standarde.
3. Entitatea nou-înființată, cu excepția entității de interes public, poate întocmi pentru prima perioadă de gestiune situații financiare prevăzute la alin. (2), (3) sau (4) în funcție de necesitățile informaționale proprii. Pentru următoarea perioadă de gestiune, entitatea întocmește situații financiare în funcție de criteriile prevăzute la art. 4 înregistrate în perioada de gestiune precedentă.

[**Articolul 22.**](#Articolul_30.) Note la situațiile financiare

1. Notele la situaţiile financiare cuprind anexele şi nota explicativă.
2. Notele la situațiile financiare respectă ordinea în care sînt prezentate elementele contabile în bilanț și în situația de profit și pierdere.
3. Anexele conţin informaţii care detaliază elementele situaţiilor financiare și se întocmesc în conformitate cu standardele de contabilitate.
4. Nota explicativă conţine informaţii suplimentare care nu sînt incluse în situaţiile financiare şi în anexele la acestea. Volumul, structura şi forma de prezentare a notei explicative se stabilesc de entitate de sine stătător în funcție de categoria acesteia, de dimensiunea, forma juridică de organizare, domeniul/profilul de activitate al acesteia, necesităţile informaţionale proprii și cerințele prezentei legi.
5. Nota explicativă pentru toate entitățile conține în mod obligatoriu, pe lîngă alte informații prevăzute în prezenta lege, informații privind:
6. politicile contabile adoptate;
7. în cazul evaluării ulterioare a activelor imobilizate conform modelului reevaluării:

* valoarea reevaluată pe fiecare categorie de imobilizări la începutul şi sfîrşitul perioadei de gestiune;
* modificarea diferențelor din reevaluare pe parcursul perioadei de gestiune cu explicarea tratamentului fiscal al acestora; și
* valoarea contabilă în cazul cînd imobilizările nu ar fi fost reevaluate;

1. în cazul evaluării ulterioare la valoarea justă a instrumentelor financiare și altor categorii de active:

* metodele folosite la determinarea valorii juste și informațiile care au stat la baza aplicării lor;
* valoarea justă pe fiecare categorie la începutul şi sfîrşitul perioadei de gestiune și modificările diferenţelor de valoare provenite din ajustările valorii juste decontată la cheltuielile sau veniturile perioadei de gestiune;
* tipul și natura instrumentelor financiare derivate, inclusiv termenele și condițiile semnificative care afectează valoarea, calendarul și certitudinea fluxurilor de numerar viitoare;
* mișcarea rezervelor de valoare justă pe parcursul perioadei de gestiune;

1. valoarea totală a angajamentelor financiare, garanțiilor sau activelor și datoriilor contingente neincluse în bilanț, indicînd natura și forma oricărei garanții care a fost acordată; angajamentele privind pensiile și cele către entitățile afiliate sau asociate sînt prezentate separat;
2. suma avansurilor și împrumuturilor acordate membrilor consiliului, organului executiv și de supraveghere, cu indicarea ratelor dobînzii, condiţiilor principale de acordare a acestora, sumelor rambursate, precum şi a angajamentelor asumate în numele lor sub garanţii de orice fel;
3. cuantumul și natura elementelor individuale de venituri sau de cheltuieli care au o mărime sau o incidență neordinară;
4. sumele datoriilor cu un termen de achitare mai mare de 5 ani și valoarea totală a datoriilor acoperite cu garanții, cu indicarea naturii și formei garanțiilor;
5. răscumpărarea părţilor sociale şi a acţiunilor proprii, în cazul în care entitatea nu întocmește raportul conducerii;
6. elementele individuale de active sau datorii care au legătură cu mai mult de un element din structura bilanțului, dacă nu sînt prezentate distinct în bilanț;
7. numărul mediu al salariaților în perioada de gestiune.
8. Nota explicativă a entității mijlocii, mari și entității de interes public conține în mod obligatoriu, suplimentar la informațiile cerute conform alin. (5), informații privind:
9. imobilizările necorporale și corporale:

* costul de intrare sau, dacă a fost aplicată evaluarea ulterioară la valoarea justă sau valoarea reevaluată - valoarea justă sau valoarea reevaluată la începutul și sfîrșitul perioadei de gestiune;
* majorările, diminuările și transferurile în cursul perioadei de gestiune;
* amortizarea acumulată, pierderile acumulate din depreciere și diferențele din reevaluare la începutul şi sfîrşitul perioadei de gestiune şi modificările acestora în cursul perioadei de gestiune;
* costurile îndatorării capitalizate în perioada de gestiune;
* costurile ulterioare capitalizate în perioada de gestiune;

1. instrumentele financiare, atunci cînd sînt evaluate la cost:

* valoarea justă, dacă această valoare poate fi determinată, pentru fiecare clasă de instrumente financiare derivate și natura lor;
* valoarea contabilă și valoarea justă a instrumentelor financiare, din clasa activelor imobilizate, înregistrate la o valoare mai mare decît valoarea lor justă și motivele pentru care nu a fost redusă valoarea contabilă;

1. suma retribuţiilor acordate pe parcursul perioadei de gestiune membrilor consiliului, organului executiv și de supraveghere şi alte angajamente apărute sau asumate în legătură cu pensiile membrilor actuali sau ale foştilor membri ai acestor organe, pe categorii;
2. numărul mediu al salariaților în perioada de gestiune, repartizat pe categorii și cheltuielile cu personalul aferente perioadei de gestiune, dacă acestea nu sînt prezentate separat în situația de profit și pierdere;
3. soldurile și modificarea activelor și datoriilor privind impozitul pe venit amînat, în cazul aplicării metodei impozitului amînat;
4. denumirea și adresa entităților în care se deține un interes de participare, prezentînd cota în capitalul social, mărimea capitalului social, rezervelor și profitul (pierderea) entității respective pentru ultima perioadă de gestiune pentru care au fost aprobate situațiile financiare;
5. numărul și valoarea nominală a acțiunilor subscrise în cursul perioadei de gestiune;
6. dacă există mai multe categorii de acțiuni, numărul și valoarea nominală din fiecare categorie;
7. existența oricăror tipuri de instrumente financiare cu indicarea numărului acestora și a drepturilor pe care le conferă;
8. denumirea și adresa fiecăreia dintre entitățile cu răspundere nelimitată, înregistrate în confomitate cu legislația civilă, la care entitatea este asociată;
9. denumirea și adresa entității care întocmește situațiile financiare consolidate ale celui mai mare grup de entități din care entitatea face parte în calitate de entitate-fiică;
10. denumirea și adresa entității care întocmește situațiile financiare consolidate ale celui mai mic grup de entități din care entitatea face parte în calitate de entitate-fiică și care este inclus în grupul de entități prevăzut la lit. k);
11. propunerea de repartizare a profitului (acoperire a pierderii) sau repartizarea profitului (acoperirea pierderii), după caz;
12. natura și scopul comercial ale angajamentelor entității care nu sînt incluse în bilanț, precum și impactul financiar al acelor angajamente asupra entității, cu condiția că riscurile sau beneficiile care decurg să fie semnificative;
13. natura și efectele financiare ale evenimentelor semnificative ulterioare datei de raportare și care nu sînt reflectate în bilanț și în situația de profit și pierdere;
14. tranzacțiile cu părțile afiliate, inclusiv suma, natura relației și alte informații aferente.
15. Nota explicativă a entității mari și entității de interes public conține în mod obligatoriu, suplimentar la informațiile cerute conform alin. (5) și (6), informații privind:
16. venitul din vînzări prezentat pe segmente de activitate și pe zone geografice;
17. totalul onorariilor achitate entităților de audit pentru auditul situațiilor financiare și totalul onorariilor percepute de către aceste entități pentru alte servicii decît cele de audit, inclusiv pe tipuri de servicii.

[**Articolul 23.**](#Articolul_31.) Raportul conducerii

1. Entitățile mijlocii, mari și entitățile de interes public întocmesc și prezintă anual raportul conducerii împreună cu situațiile financiare.
2. Raportul conducerii conține o prezentare fidelă a poziției entității, dezvoltării și performanței activităților acesteia și prezintă o analiză corelată cu dimensiunea și complexitatea activităților desfășurate.
3. Raportul conducerii include, cel puțin, informații privind:
4. indicatorii financiari de performanță;
5. indicatorii nefinanciari de performanță relevanți pentru activitatea entității;
6. perspectivele de dezvoltare ale entităţii;
7. activitățile din domeniul cercetării și dezvoltării;
8. răscumpărarea părţilor sociale şi a acţiunilor proprii;
9. existenţa filialelor entităţii;
10. principalele riscuri şi incertitudini cu care se confruntă entitatea;
11. mediul înconjurător şi oportunităţile profesionale ale angajaţilor;
12. dacă utilizarea instrumentelor financiare este semnificativă pentru evaluarea poziției și performanței financiare:

- obiectivele și politicile în gestiunea riscului financiar pentru fiecare tip major de tranzacție previzionată pentru care se utilizează metode de acoperire împotriva riscurilor;

- expunerea entității la riscul de preț, riscul de credit, riscul de lichiditate și la riscul fluxului de numerar.

1. Raportul conducerii conține, după caz, referiri și explicații suplimentare la informațiile prezentate conform alin. (3) lit. a) și b) și sumele prezentate în situațiile financiare.
2. Entitatea de interes public care corespunde criteriilor stabilite pentru entitățile mari și a căror număr mediu al salariaților în perioada de gestiune depășește 500 salariați, sînt obligate să includă în raportul conducerii o declarație nefinanciară.
3. Declarația nefinanciară include informații privind aspectele de mediu, sociale și de personal, privind respectarea drepturilor omului și combaterea corupției, și curpinde cu referire la acestea:
4. descrierea succintă a modelului de afaceri al entității;
5. descrierea politicilor adoptate, procedurile aplicate și rezultatele obținute de entitate;
6. principalele riscuri și modul în care sînt gestionate de către entitate.
7. Dacă entitatea nu aplică politici privind aspectele de mediu, sociale și de personal, privind respectarea drepturilor omului și combaterea corupției, declarația nefinanciară oferă o explicație în acest sens.
8. Raportul conducerii entităţii de interes public, a cărei valori mobiliare sînt admise la tranzacţionare pe o piaţă reglementată, cuprinde un capitol separat privind guvernanţa corporativă care conţine informaţii privind:
9. codul de guvernanţă corporativă aplicat de entitate, cu referinţă la sursa publicării;
10. gradul cu care entitatea se conformează prevederilor din codul de guvernanţă corporativă prevăzut la lit. a), iar în cazul cînd se abate, prezintă o explicație privind părțile din cod pe care nu le aplică și motivele neaplicării;
11. sistemele de control intern şi gestiune a riscurilor entităţii, în raport cu procesul de raportare financiară;
12. cotele de participare semnificative la capitalul social, directe sau indirecte;
13. deținătorii oricărei valori mobiliare care conferă drepturi speciale de control și o descriere a acestor drepturi;
14. orice restricție a dreptului de vot, cum ar fi limitarea dreptului de vot pentru deținătorii unui anumit procentaj sau ai unui anumit număr de voturi, termenele impuse pentru exercitarea dreptului de vot sau sistemele în care, cu cooperarea entității, drepturile financiare atașate valorilor mobiliare sunt separate de deținerea acestora;
15. prevederile privind numirea și înlocuirea membrilor consiliului, organului executiv și modificarea statutului entității;
16. competențele consiliului, organului executiv privind emiterea sau răscumpărarea valorilor mobiliare;
17. împuternicirile şi drepturile organelor de conducere, acţionarilor, altor deţinători de valori mobiliare ale entităţii și modalitățile de exercitare a acestora;
18. componenţa, modul de funcţionare şi structura organelor de conducere și comitetelor entității;
19. descrierea politicii de diversitate aplicate în ceea ce privește consiliul, organul executiv și de supraveghere ale entității referitor la aspecte cum ar fi vîrsta, genul sau educația și experiența profesională, obiectivele acestei politici de diversitate, modul în care a fost pusă în aplicare și rezultatele în perioada de raportare, în cazul în care entitatea corespunde criteriilor stabilite pentru entitățile mari. Dacă nu se aplică o astfel de politică, declarația conține o explicație în acest sens.
20. Entitatea mare și entitatea de interes public, care este entitate din industria extractivă sau din sectorul exploatării forestiere,include în raportul conducerii un capitol separat privind plățile către stat, care cuprind suma achitată în numerar sau în natură sub formă de taxe pentru resursele naturale, impozit pe venit, redevențe, dividende, taxe pentru licență,dacă oricare din aceste plați depășește 1 700 000 lei în perioada de gestiune. Informațiile privind plățile către stat includ:
21. suma totală a plăților, inclusiv pe tipuri, efectuate către stat;
22. plățile în natură către stat, prezentate în expresie cantitativă și valorică, cu justificarea modului de determinare a valorii acestora.

[**Articolul 24.**](#Articolul_33.) Perioada de gestiune

(1) Perioada de gestiune pentru toate entităţile care întocmesc şi prezintă situaţii financiare este anul calendaristic, care cuprinde perioada de la 1 ianuarie pînă la 31 decembrie, cu excepţia:

a) cazurilor de reorganizare şi lichidare a entităţii;

b) entităţilor care aplică altă perioadă de gestiune, care coincide cu perioada de raportare financiară a entității-mamă;

c) entităţilor pentru care Ministerul Finanţelor, în funcţie de particularităţile activităţii acestora, stabileşte o perioadă de gestiune care nu coincide cu anul calendaristic;

d) entităților nou-înființate pentru care prima perioadă de gestiune cuprinde perioada de la data înregistrării de stat pînă la 31 decembrie al aceluiași an calendaristic sau ultima zi a perioadei de gestiune;

(2) Data întocmirii situaţiilor financiare este ultima zi calendaristică a perioadei de gestiune, cu excepţia cazurilor de reorganizare şi lichidare a entităţii.

[**Articolul 25.**](#Articolul_34.) Cerinţe de raportare în cazul reorganizării entităţii

* + 1. Ultima perioadă de gestiune pentru entitatea reorganizată este perioada de la prima zi a perioadei de gestiune sau 1 ianuarie al anului în care a fost efectuată înregistrarea de stat a entităţilor nou-apărute pînă la data acestei înregistrări.
    2. La reorganizarea entităţii prin absorbţie, ultima perioadă de gestiune pentru entitatea absorbită este perioada de la prima zi a perioadei de gestiune sau 1 ianuarie al anului în care în Registrul de stat al persoanelor juridice se efectuează înscrierea privind încetarea activităţii entităţii absorbite pînă la efectuarea acestei înscrieri.
    3. Entitatea reorganizată prin contopire, divizare sau tranformare întocmeşte ultimele situaţii financiare la data care precede data înregistrării de stat a entităţilor nou-apărute (data efectuării în Registrul de stat al persoanelor juridice a înscrierii despre încetarea activităţii entităţii contopite, divizate sau transformate).
    4. Ultimele situaţii financiare includ datele despre faptele economice care au avut loc în perioada de la data aprobării bilanţului de repartiţie sau actului de transmitere pînă la data înregistrării de stat a entităţilor nou-apărute (data efectuării în Registrul de stat al persoanelor juridice a înscrierii despre încetarea activităţii entităţii contopite, divizate sau transformate).
    5. Prima perioadă de gestiune pentru entităţile nou-apărute ca rezultat al reorganizării este perioada de la data înregistrării de stat a acestora pînă la 31 decembrie al aceluiași an calendaristic sau ultima zi a perioadei de gestiune.
    6. Entităţile nou-apărute în urma reorganizării întocmesc primele situaţii financiare la data înregistrării de stat a acestora în baza bilanţului de repartiţie sau a actului de transmitere şi a datelor despre faptele economice care au avut loc în perioada de la data aprobării bilanţului de repartiţie sau actului de transmitere pînă la data înregistrării de stat a entităţilor nou-apărute în urma reorganizării (data efectuării în Registrul de stat al persoanelor juridice a înscrierii despre încetarea activităţii entităţii contopite, divizate sau transformate).

[**Articolul 26.**](#Articolul_35.) Cerinţe de raportare în cazul lichidării entităţii

(1) Perioada de gestiune pentru entitatea lichidată este perioada de la prima zi a perioadei de gestiune sau 1 ianuarie al anului în care a fost adoptată decizia de radiere din Registrul de stat al persoanelor juridice pînă la data efectuării înscrierii de radiere.

(2) Ultimele situaţii financiare ale entităţii lichidate se întocmesc de comisia de lichidare (lichidator) sau de persoana numită de instanţa de judecată în cazul în care entitatea se lichidează în cadrul unui proces de insolvabilitate.

(3) Ultimele situaţii financiare ale entităţii lichidate se întocmesc la data care precedă data efectuării în Registrul de stat al persoanelor juridice a înscrierii despre lichidarea entităţii.

(4) Ultimele situaţii financiare ale entităţii lichidate se întocmesc în baza bilanţului de lichidare aprobat şi a datelor despre faptele economice care au avut loc în perioada de la data aprobării bilanţului de lichidare pînă la data efectuării în Registrul de stat al persoanelor juridice a înscrierii despre lichidarea entităţii.

Capitolul V

SITUAŢII FINANCIARE CONSOLIDATE

[**Articolul 27.**](#Articolul_37.) Obligația de consolidare

(1) Entitatea-mamă, suplimentar la situaţiile financiare individuale, întocmește situaţiile financiare consolidate în conformitate cu prevederile prezentei legi și standardelor de contabilitate.

(2) Situațiile financiare consolidate se întocmesc cu respectarea prevederilor generale prevăzute la art. 20.

(3) Suplimentar la situaţiile financiare consolidate, entitatea-mamă întocmește raportul consolidat al conducerii în conformitate cu art. 30.

(4) Grupurile mici și mijlocii sînt scutite de întocmirea situațiilor financiare consolidate și a raportului consolidat al conducerii, cu excepția cazului în care una din entitățile afiliate este entitate de interes public.

(5) Entitatea-mamă întocmește situații financiare consolidate și raportul consolidat al conducerii, indiferent de locul amplasării entităților-fiice.

(6) Entitatea-mamă este scutită de întocmirea situațiilor financiare consolidate în cazurile prevăzute de standardele de contabilitate.

[**Articolul 28**.](#Articolul_37.) Componența situațiilor financiare consolidate

1. Situațiile financiare consolidate prezintă poziția financiară, performanța financiară și alte informații aferente activității entităților incluse în consolidare.
2. Componența, formatul și modul de întocmire a situațiilor finanicare consolidate sînt reglementate de standardele de contabilitate.
3. Entitatea-mamă întocmeşte situații financiare consolidate începînd cu prima perioadă de gestiune în care sunt depăşite criteriile prevăzute la art. 4 și cu respectarea prevederilor art. 27.
4. Situațiile financiare consolidate se întocmesc, se semnează, se prezintă şi se publică în acelaşi mod ca şi situaţiile financiare individuale ale entităţii-mamă, ținînd cont de ajustările semnificative care decurg din caracteristicile specifice ale situațiilor financiare consolidate.
5. Situațiile financiare consolidate se întocmesc pentru aceași perioada de gestiune ca și situațiile financiare individuale ale entității-mamă.
6. Entitatea-mamă care întocmește situații financiare consolidate aplică aceleași metode de evaluare a elementelor contabile ca pentru situațiile financiare individuale.

[**Articolul 29.**](#Articolul_37.) Note la situațiile financiare consolidate

1. Notele la situațiile financiare consolidate prezintă informațiile prevăzute la art. 22, astfel ca să faciliteze evaluarea poziției financiare a entităților incluse în consolidare, luate în ansamblu, ținînd cont de ajustările semnificative care decurg din caracteristicile specifice ale situațiilor financiare consolidate comparativ cu situațiile financiare individuale.
2. Nota explicativă consolidată include informații, cu respectarea cerinţelor prezentei legi, inclusiv:

a) la prezentarea tranzacțiilor între părțile afiliate, nu se includ tranzacțiile între părți afiliate incluse în consolidare, care sînt eliminate cu ocazia consolidării;

b) la prezentarea numărului mediu al salariaților în perioada de gestiune, se prezintă separat numărul mediu al salariaților angajați de entitățile care sînt consolidate proporțional; și

c) la prezentarea indemnizațiilor, avansurilor și împrumuturilor acordate membrilor consiliului, organului executiv și de supraveghere, se prezintă numai sumele acordate de entitatea-mamă și de entitățile-fiice membrilor organelor respective ale entității-mamă.

(3) Nota explicativă consolidată conține, suplimentar la informațiile prevăzute la alin. (2), informații privind:

a) denumirea și adresa entităților incluse în consolidare, cu indicarea cotei în capitalul social deținută în entitățile respective, altele decît entitatea-mamă, de către entitățile incluse în consolidare sau de către persoanele care acționează în nume propriu, dar în interesul acestor entități, precum și informații privind condițiile pe baza cărora a fost efectuată consolidarea;

b) denumirea și adresa entităților excluse din consolidare deoarece nu corespund principiului continuității activității sau sînt scutite de consolidare conform standardelor de contabilitate;

c) denumirea și adresa entităților asociate incluse în consolidare și cota în capitalul social al acestora, deținută de entitățile incluse în consolidare sau de persoane care acționează în nume propriu, dar în interesul acestor entități;

d) denumirea și adresa entităților consolidate proporțional, factorii pe care se bazează conducerea comună a entităților respective și cota în capitalul social al acestora deținută de entitățile incluse în consolidare sau de persoanele care acționează în nume propriu, dar în interesul acestor entități;

e) denumirea și adresa entităților în care se deține un interes de participare de către entitățile incluse în consolidare, prezentînd cota în capitalul social, marimea capitalului social, rezervelor și profitul (pierderea) entităților respective pentru perioadă de gestiune pentru care au fost aprobate situațiile financiare.

[**Articolul 30.**](#Articolul_37.) Raportul consolidat al conducerii

* + 1. Raportul consolidat al conducerii cuprinde informațiile prevăzute la art. 23, ținînd cont de ajustările semnificative care decurg din caracteristicile specifice ale unui raport consolidat al conducerii comparativ cu un raport al conducerii, într-un mod care să faciliteze evaluarea poziției entităților incluse în consolidare, luate în ansamblu.
    2. Raportul consolidat al conducerii conține următoarele ajustări ale informațiilor prevăzute la art. 23:

a) la prezentarea informațiilor privind acțiunile sau părțile sociale proprii deținute, se indică numărul și valoarea nominală ale tuturor acțiunilor sau părților sociale ale entității-mamă deținute de ea însăși, de entitățile-fiice ale acesteia sau de o persoană care acționează în nume propriu, dar și în numele oricăreia dintre aceste entități;

b) declarația privind guvernanța corporativă descrie principalele caracteristici ale sistemelor de control intern și de gestionare a riscurilor pentru entitățile incluse în consolidare, luate în ansamblu.

* + 1. Entitatea de interes public care este entitate-mamă a unui grup mare în care, la sfîrșitul perioadei de gestiune, numărul mediu al salariaților în perioada de gestiune depășește 500 salariați, include în raportul consolidat al conducerii o declarație nefinanciară consolidată.
    2. Declarația nefinanciară consolidată conține informațiile prevăzute la art. 23 alin. (6) și (7) și include referiri și explicații suplimentare privind sumele prezentate în situațiile financiare consolidate, după caz.
    3. Entitatea mare și entitatea de interes public, care este entitate din industria extractivă sau din sectorul exploatării forestiere și dacă, în calitate de entitate-mamă, este obligată să întocmească situații financiare consolidate, include în raportul consolidat al conducerii un capitol separat privind plățile către stat, dacă oricare din aceste plați depășește 1 700 000 lei în perioada de gestiune. Informațiile privind plățile către stat includ dezvăluirile prevăzute la art. 23 alin. (9).
    4. Entitatea-mamă este considerată entitate din industria extractivă sau din sectorul exploatării forestiere dacă una dintre entitățile-fiice activează în industria sau în sectorul menționat.

Capitolul VI

SEMNAREA, AUDITUL, PREZENTAREA ȘI PUBLICAREA SITUAȚIILOR FINANCIARE INDIVIDUALE ȘI CONSOLIDATE

[**Articolul 31.**](#Articolul_38.)Semnarea situațiilor financiare

Situațiile financiare individuale și consolidate se semnează de către persoanele prevăzute la art.18 alin. (2), pînă la prezentarea și publicarea lor conform prevederilor art.33.

[**Articolul 32.**](#Articolul_40.) Auditul situațiilor financiare

* + 1. Auditului obligatoriu sînt supuse:
    2. situațiile financiare individuale ale entităților mijlocii și mari, entităților de interes public și ale altor entități conform cerințelor legislației în vigoare;
    3. situațiile financiare consolidate ale grupurilor care au obligația de consolidare conform art.27.
    4. Auditul situaţiilor financiare se efectuează în conformitate cu prevederile Legii privind auditul situațiilor financiare.

[**Articolul 33.**](#Articolul_38.)Prezentarea și publicarea situațiilor financiare

* + 1. Entitatea prezintă pe suport de hîrtie sau în formă electronică situaţiile financiare individuale, raportul conducerii și raportul auditorului proprietarilor (asociaţilor, acţionarilor fondatorilor, membrilor) şi Serviciului situațiilor financiare.
    2. Situaţiile financiare individuale se prezintă şi altor autorităţi publice, instituţii financiare şi utilizatori interesaţi conform prevederilor legislației în vigoare sau în baza acordului cu entitatea.
    3. Entitatea este obligată să prezinte situaţii financiare individuale, raportul conducerii și raportul auditorului, dupa caz, în termen de **120** zile de la ultima zi a perioadei de gestiune.
    4. Data prezentării situaţiilor financiare se consideră data expedierii acestora prin poşta electronică, încărcarii în sistemul Depozitarului public al situațiilor financiare sau data depunerii la Serviciul situațiilor financiare.
    5. Situaţiile financiare, raportul conducerii și raportul auditorului ale entităţilor supuse auditului obligatoriu se plasează pe pagina-web a entităţii.
    6. Situațiile financiare consolidate, raportul consolidat al conducerii și raportul auditorului, după caz, se prezintă şi publică de către entitatea-mamă în acelaşi mod ca şi situaţiile financiare individuale conform prevederilor alin. (1) - **(5).**
    7. Membrii consiliului, organului executiv și de supraveghere, în limita competenţelor prevăzute de legislaţie și de actele de constituire, sînt obligați să se asigure că situațiile financiare individuale și raportul conducerii, situațiile financiare consolidate și raportul consolidat al conducerii sînt întocmite și se publică în conformitate cu cerințele prezentei legi și standardelor de contabilitate.

**Articolul 34.** Răspunderea pentru încălcarea prezentei legi

Entitățile și persoanele care încalcă prevederile prezentei legi sînt trase la răspundere disciplinară, patrimonială, contravențională sau penală, după caz, conform legislaţiei în vigoare.

Capitolul VII

DISPOZIŢII FINALE ŞI TRANZITORII

[**Articolul 35.**](#Articolul_47.)

1. Guvernul, în termen de 6 luni de la data publicării:
2. va prezenta Parlamentului propuneri privind aducerea legislaţiei în vigoare în concordanţă cu prezenta lege;
3. va aduce actele sale normative în concordanţă cu prezenta lege;
4. va asigura elaborarea proiectelor de acte normative necesare pentru implementarea prevederilor prezentei legi.
5. Banca Națională a Moldovei, Comisia Națională a Pieței Financiare, organele centrale de specialitate ale administraţiei publice vor aduce actele sale normative în concordanţă cu prezenta lege.

[**Articolul 36.**](#Articolul_48.)

1. Prezenta lege intră în vigoare la 1 ianuarie 2018.
2. De la data intrării în vigoare a prezentei legi, se abrogă:

[Legea contabilităţii nr. 113-XVI din  27.04.2007](file:///C:\Users\artur.virtosu\AppData\Roaming\Microsoft\Word\TEXT=LPLP19950404426) (Monitorul Oficial al Republicii Moldova, nr.90-93/399 din 29.06.2007; republicată în Monitorul Oficial al Republicii Moldova, nr.27-34/61 din 07.02.2014).